Source: http://www.akopodnikat.sk/index.php?option=com_content&task=view&id=12&Itemid=77
Timestamp: 2019-09-23 17:42:00+00:00
Document Index: 5745048

Matched Legal Cases: ['§ 19', '§ 21', '§ 26', '§ 19', '§ 9', '§ 17']

Ako podnikať - Účtovná závierka v JÚ
Domov Účtovníctvo Jednoduché účtovníctvo Účtovná závierka v JÚ
A. Prípravné práce pred uzatvorením jednoduchého účtovníctva
Rozsah prác možno zhrnúť do týchto úloh:
1. Skontrolovať prevod zostatkov pokladničnej hotovosti, bankových vkladových a úverových účtov a zostatok priebežných položiek k 1. 1. v peňažnom denníku tak, aby súhlasili s konečnými stavmi v peňažnom denníku (ale i vo výkaze o majetku a záväzkoch) k 31.12. minulého roka,
2. Pred vykonaním fyzickej inventúry pokladničnej hotovosti treba zistiť stav peňažných prostriedkov v peňažnom denníku, pričom zostatok nemôže byť pasívny,
3. Zaúčtovať všetky príjmové a výdavkové pokladničné doklady v peňažnom denníku a v pomocných knihách jednoduchého účtovníctva,
4. Porovnať súhlasnosť zostatkov bankových vkladových a úverových účtov so zostatkami uvedenými v peňažnom denníku a zistené rozdiely usporiadať,
5. Skontrolovať vecnú správnosť stĺpca peňažného denníka "príjmy podliehajúce dani" a skontrolovať vecnú správnosť jeho štruktúry (výrobky a služby, tovar a ostatné príjmy), skontrolovať, či sa medzi týmito príjmami neúčtovala položka, ktorá nepodlieha dani z príjmov, porovnať príjmy za tovar, výrobky a služby s analytickou evidenciou úhrad pohľadávok a tržieb z registračnej pokladne a ostatných tržieb z evidencie tovaru, materiálov a výrobkov,
6. Skontrolovať vecnú správnosť stĺpca peňažného denníka – “výdavky vynaložené na dosiahnutie, zabezpečenie a udržanie príjmov“ a ich správnu štruktúru, či medzi výdavkami nie sú prípady, ktoré nemožno uznať za výdavky vynaložené na dosiahnutie, zabezpečenie a udržanie príjmov (v súlade s § 19 a § 21 zákona č. 595/2003 Z. z. o dani z príjmov, ďalej len Zákon o DzP),
7. Skontrolovať vecnú správnosť ostatných stĺpcov peňažného denníka,
8. Pred uzávierkovými operáciami skontrolovať formálnu správnosť peňažného denníka, vykonať kontrolu účtovania v peňažnom denníku.
9. Skontrolovať analytickú evidenciu vedenú v pomocných knihách:
inventárna kniha NaHDM - zaevidovať novoobstaraný dlhodobý majetok, uviesť spôsob odpisovania, odpisovú sadzbu, výšku odpisov v príslušnom roku, sumu oprávok od začiatku odpisovania, doúčtovať na inventárnych kartách prípadné technické zhodnotenie a vykonať korekciu výšky odpisu,
kniha zásob (materiál, výrobky, tovar) - doplniť evidenciu k 31.12. tak, aby tieto stavy vyjadrovali účtovný stav príslušného druhu majetku a aby bolo možné vyhodnotiť fyzické inventúry,
kniha pohľadávok a záväzkov - zaevidovať všetky prijaté a odoslané faktúry vrátane nájmu a prenájmu podľa uzatvorených zmlúv, zaevidovať všetky úhrady a k 31. 12. vykonať ich dokladovú inventúru (podľa subjektov a jednotlivých položiek,
ostatné pomocné knihy - evidencia daňových záväzkov (daň zo závislej činnosti, daň z príjmov, daň z pridanej hodnoty, ostatné dane), a to zvlášť daňové nedoplatky.
B. Inventarizácia
Podnikateľ účtujúci v sústave jednoduchého účtovníctva preukazuje správnosť svojho účtovníctva (peňažný denník a pomocné knihy) riadnou (na konci účtovného obdobia, t.j. k 31. 12.) alebo mimoriadnou inventarizáciou (osobitne pri skončení podnikateľskej alebo inej zárobkovej činnosti).
Majetok a záväzky sa inventarizujú ku dňu riadnej alebo mimoriadnej účtovnej závierky. Peniaze v hotovosti je však nevyhnutné inventarizovať 4-krát v priebehu účtovného obdobia. V praxi podnikateľa to bude znamenať:a) vykonať fyzickú inventúru peňazí v pokladnici, prípadne cenín v pokladnici,b) vyhotoviť inventúrny súpis podpísaný osobou zodpovednou za vykonanie inventarizácie, obvykle je to podpis podnikateľa, prípadne aj inej hmotne zodpovednej osoby, ak ju na vedenie pokladnice zamestnáva,c) porovnať skutočný stav peňazí v pokladnici s účtovným stavom, t.j. so stavom v peňažnom denníku,d) vysporiadať zistený inventarizačný rozdiel.Hmotný majetok (mimo zásob a peňažných prostriedkov v hotovosti) možno inventarizovať i raz za dva roky.Zákon o účtovníctve ukladá zaznamenávať fyzické stavy majetku v inventúrnych súpisoch a potvrdiť ich podpismi osôb zodpovedných za vykonanie inventarizácií. Súpisy môžu mať i podobu výstupu z počítača, podnikateľ však musí overiť stavy.
Ak sa nevedie pokladničná kniha, treba vyhotoviť o vykonaní inventúry samostatný inventúrny súpis s rozpisom hotovosti podľa jednotlivých bankoviek a mincí, ktoré sa v pokladnici nachádzajú.
C. Uzávierkové účtovné operácie
Uzávierkové účtovné operácie v jednoduchom účtovníctve sú špecifické účtovné prípady, ktoré sa k 31.12. neprejavujú bezprostredne ako prírastok alebo úbytok peňažných prostriedkov, a preto sa v peňažných stĺpcoch peňažného denníka (s výnimkou kurzových rozdielov valutovej pokladnice a bankových devízových účtov) neuvádzajú. Uzávierkové účtovné operácie korigujú základ dane z príjmov v súlade s daňovými zákonmi.
Najčastejšie sa vyskytujúce uzávierkové účtovné operácie:
1. Odpisy dlhodobého majetku - v peňažnom denníku sa zásadne účtujú daňové odpisy, vypočítané v súlade so zákonom o daniach z príjmov. Pre účtovníctvo je potrebné vyhotoviť súpisku odpisov podľa jednotlivých predmetov, čím sa zabezpečí ich preukaznosť. Táto súpiska, resp. výstupná zostava z počítača je účtovným dokladom na zápis v peňažnom denníku. Suma odpisov sa uvedie v daňových výdavkoch v stĺpci "prevádzková réžia".
2. Kurzové rozdiely valutových pokladníc a devízových účtov - podľa zákona o daniach z príjmov a v súlade s postupmi účtovania v jednoduchom účtovníctve podnikatelia vykazujúci k 31.12. bežného roka peňažné prostriedeky v cudzej mene (valutové pokladnice a devízové bežné účty) prepočítajú stav cudzích peňažných jednotiek v účtovníctve na slovenskú menu kurzom Národnej banky Slovenska k 31. 12.
Ak je stav pri prepočte cudzích peňažných prostriedkov kurzom NBS k 31. 12. vyšší ako stav prostriedkov Sk vo valutových pokladniach a na devízových účtoch, ide o kurzový zisk. V opačnom prípade ide o kurzovú stratu. Kurzový zisk sa potom uvedie v peňažnom denníku v stĺpci "peňažné prostriedky" v príjme a v daňových príjmoch v stĺpci "ostatný príjem". Kurzová strata sa uvedie v peňažnom denníku v stĺpci "peňažné prostriedky" a v daňových výdavkoch v stĺpci "prevádzková réžia".
3. Nájomné s právom kúpy najatej veci - podľa Zákona o dani z príjmov, hmotný majetok prenajatý formou finančného prenájmu odpíše nájomca rovnomerne počas doby trvania prenájmu z hodnoty istiny /§ 26 ods. 8 Zákona o DzP/.
Úrok pri finančnom prenájme je zahrňovaný do základu dane počas celej doby trvania finančného prenájmu /§ 19 ods. 4 písm. o) Zákona o DzP/. Ak sa počas roka do daňových výdavkov nezahrňovali mesačne odpisy, tak sa na konci roka doúčtujú vo výške prislúchajúcej na príslušný počet mesiacov trvania lízingu. Ak sa úrok v priebehu roka účtoval do výdavkov nezahrňovaných do základu dane, doúčtujú sa úroky za príslušný počet mesiacov na konci roka.
4. Dotácia, príspevok - tieto príjmy nie sú od dane oslobodené /§ 9 ods. 2 písm. k) Zákona o DzP/. V súlade s § 17 ods. 3 písm. h) Zákona o DzP prijaté dotácie, príspevky, a to nielen investičného, ale aj prevádzkového charakteru nemajú vplyv na základ dane. Do základu dane sú dotácie zahrňované:
postupne vo výške odpisov majetku nadobudnutého z týchto príjmov, resp. v pomernej časti zodpovedajúcej výške týchto príjmov k vstupnej cene,
v období použitia týchto prostriedkov prevádzkového charakteru.
Tieto príjmy účtovná jednotka zaúčtuje v rámci uzávierkových účtovných operácií do príjmov zahrňovaných do základu dane v takej výške, v akej boli použité a v akej sú zaúčtované vo výdavkoch zahrňovaných do základu dane.
5. Poskytnutý alebo prijatý preddavok na dodávky tovarov, služieb alebo iných plnení - poskytnutý alebo prijatý preddavok sa zahrnie do základu dane z príjmov v tom zdaňovacom období, v ktorom dôjde k splneniu dodávky tovaru, služby alebo iného plnenia, na úhradu ktorých bol prijatý alebo poskytnutý. Napr. Ak sme takýto výdavok v priebehu roka zaúčtovali do výdavkov zahrňovaných do základu dane a dodávka tovaru alebo služby nebola v danom roku splnená, bude až v nasledujúcom roku, v rámci uzávierkových účtovných operácií musíme zaúčtovať zníženie výdavkov zahrňovaných do základu dane. V nasledujúcom roku zaúčtujeme zvýšenie výdavkov zahrňovaných do základu dane, aj keď sa už úhrada realizovať nebude.
D. Zistenie údajov na výpočet základu dane z príjmov
Údaje uvádzané v peňažnom denníku sú podkladom pre výpočet základu dane z príjmov a daňovej povinnosti. Údaje sa preberú zo stĺpcov "príjmy zahrňované do základu dane" - celkom a "výdavky zahrňované do základu dane" - celkom. Tieto sumy sa uvedú v daňovom priznaní.
E. Účtovná závierka
Podľa zákona č. 431/2002 Z. z. o účtovníctve v znení neskorších predpisov zostavujú účtovné jednotky účtujúce v sústave jednoduchého účtovníctva:
- Výkaz o majetku a záväzkoch,
- Výkaz o príjmoch a výdavkoch.
Tieto výkazy musí podpísať fyzická osoba, ktorá je účtovnou jednotkou. Výkazy sa odovzdávajú príslušnému daňovému úradu v jednom vyhotovení spolu s daňovým priznamím fyzických osôb.
Údaje na vyplnenie týchto výkazov sa čerpajú z podkladov peňažného denníka a ostatných kníh jednoduchého účtovníctva, pričom údaje do stĺpca na začiatku obdobia výkazu o majetku a záväzkoch preberieme z údajov tohto výkazu z predchádzajúceho roka zo stĺpca na konci obdobia.
Ena |84.47.38.xxx |2010-03-20 08:24:57
Do kedy je potrebné vykonať účtovnú uzávierku?
Milan - Príspevok na podnikanie |188.123.104.xxx |2011-01-13 10:20:02
Chcem sa opýtať, či príspevok od štátu na podnikanie sa neoslobodzuje od
dane? Ako ho evidovať v účtovníctve a tiež jeho čerpanie? Myslel som si,
že takýto príspevok je oslobodený od dane a spotreba toho príspevku sa
neráta na odpočet zo základu dane....
Andrea Bieliková |87.197.122.xxx |2011-03-01 23:58:46
príspevok na podnikanie sa účtuje ako príjem v takej
výške, aká bola v roku 2010 použitá. To znamená, že ak ste obdržali
príspevok vo výške príklad 2.000€ a v roku 2010 ste použili iba určitú
časť z neho príklad 1.000€, tak ako príjem uvediete použitých 1.000€.
Ako výdaje uvediete okrem iného doklady vo výške už spomínaných 1.000€,
čo v konečnom dôsledku znamená, že príjmy z príspevku - výdavky
vynaložené z príspevku sa budú rovnať 0.
Regina - Cenovo dostupný úver ponúka ... platí teraz |41.203.64.xxx |2011-02-01 01:11:14
REGINA pôžičky / úveru RIEŠENIE.
Adresa: Blok 2b, Alexa str Kudson,
E-mail: reginamoore52@gmail.com
9480980341
Motto: ukončenie finančné problémy.
Bol ste nedostali
pôžičku od banky? Už ste zaslané platiť viac a viac peňazí, než
budete môcť získať pôžičku od súkromných veriteľov? Tu je
tvoj problém vyriešený. Ponúkame z úverov poskytnutých fyzickým
osobám, ktorí sú pripravení získať úver bez zabezpečenia
na nízkou úrokovou sadzbou 2,5% ročne. Je príležitosť pre vás,
že váš sen kúpiť dom, auto, začatí podnikania. kontaktujte
nás ešte dnes prostredníctvom e-mailu: reginamoore52@gmail.com
pre bližšie informácie a vyplňte tento formulár.
Meno :_______________
* Adresa :_____________
Štát :_____________
* Telefónne číslo :________
natika - strata pri podnikaní |217.31.39.xxx |2011-05-18 07:59:37
Dobrý deň, chcem sa spýtať ako zaúčtovať tovar ktorý si nakupuje
majiteľ vo svojej predajni a ako stratu (odpis tovaru po záruke), ktorá
vzniká pri predaji potravín
Posledná úprava ( 04. marec 2007 )